孤雁
作者：舒岳祥
朝代：宋

paragraphs: 憂心悄悄睡未能，開門看月一片冰。
竅木相磨作鬼語，凍星入牖如螢青。
孤雁哀號向何處，老夫掩耳不欲聽。
爾從沙場經萬里，昔時繫書達天子。
如今若向上林過，縱有書來誰取視。
陰山豁處狹如門，結陣來時各有羣。
辛苦避鷹兼避弋，前行半度後行分。
秋水江南無所畏，老菰沉米蘆摇穗。
鷗鳬善熟少驚猜，飲啄不爭遊且戲。
不知何事背羣飛，欲宿無依去無疑。
天長路杳翅流血，夜向霜凄聲轉微。
自倚能飛無與敵，豈知天勢有違機。
作書好報前征侶，看取悲鳴落羽時。